次韻蘇主管大礬山歌
作者：項安世
朝代：宋

paragraphs: 我昔典司群玉峯，中有一峯如此雄。
層珪累璧以億計，垂棘懸黎知幾重。
瑶墀日上光煜爚，琪樹風過聲冬瓏。
依稀西母翳白鳳，彷彿波神驅玉龍。
自從失脚墮塵土，無復有夢登芙蓉。
扁舟獨釣秦淮月，忽見當年眼中雪。
蘇郎那得便欺人，云是來從武都穴。
春深猶在玉皇家，秋杪却安淮海宅。
誰歟有力負之走，夜半贔屭群鼇力。
自是蘇郎有仙骨，造物向君難久嗇。
遂令仙聖役鬼工，預割雲根分半席。
亦知客子是前官，送與新詩合消得。
客今跛鱉行步慳，無復鰲背觀鯨瀾。
何如舉此爲客壽，却送蘇郎登道山。